CELEX: C2007/315/90
Language: el
Date: 2007-12-22 00:00:00
Title: Υπόθεση F-112/07: Προσφυγή-αγωγή της 16ης Οκτωβρίου 2007 — Δουμάς κατά Επιτροπής

22.12.2007   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 315/46
            
         Προσφυγή-αγωγή της 16ης Οκτωβρίου 2007 — Δουμάς κατά Επιτροπής
   (Υπόθεση F-112/07)
   (2007/C 315/90)
   Γλώσσα διαδικασίας: η γαλλική
   Διάδικοι
   
      Προσφεύγων-ενάγων: Γεώργιος ΔΟΥΜΑΣ (Βρυξέλλες, Βέλγιο) (εκπρόσωποι: S. Orlandi, A. Coolen, J.-N. Louis και E. Marchal, avocats)
   
      Καθής-εναγόμενη: Επιτροπή των Ευρωπαϊκών Κοινοτήτων
   Αιτήματα του προσφεύγοντος-ενάγοντος
   Ο προσφεύγων-ενάγων ζητεί από το Δικαστήριο Δημόσιας Διοίκησης:
   
               —
            
            
               να ακυρώσει την απόφαση με την οποία απορρίφθηκε η αίτηση του προσφεύγοντος-ενάγοντος της 24ης Νοεμβρίου 2006·
            
         
               —
            
            
               να υποχρεώσει την Επιτροπή των Ευρωπαϊκών Κοινοτήτων να καταβάλει στον προσφεύγοντα-ενάγοντα ως αποζημίωση τις αποδοχές που θα ελάμβανε από 1ης Νοεμβρίου 2003 έως 16 Σεπτεμβρίου 2007, ημέρα της πραγματικής επανεντάξεώς του,
            
         
               —
            
            
               να υποχρεώσει την Επιτροπή να καταβάλει στον προσφεύγοντα-ενάγοντα, υπό την επιφύλαξη αυξήσεως ή μειώσεως κατά τη διάρκεια της δίκης, το ποσό των 200 000 EUR ως αποζημίωση για τη ζημία που υπέστη από την καθυστέρηση της εξέλιξης της σταδιοδρομίας του και από την απώλεια των δυνατοτήτων εξέλιξης της σταδιοδρομίας του (προαγωγή, κλιμάκιο, συνταξιοδοτικά δικαιώματα …), και επίσης για ηθική βλάβη, συνιστάμενη στη χειροτέρευση της υγείας του λόγω της αβεβαιότητας στην οποία βρίσκεται από τριετίας όσον αφορά την εξέλιξη της σταδιοδρομίας του κατόπιν των σφαλμάτων στα οποία υπέπεσε η αρμόδια για τους διορισμούς αρχή (ΑΔΑ)·
            
         
               —
            
            
               να καταδικάσει την Επιτροπή στα δικαστικά έξοδα.
            
         Λόγοι ακυρώσεως και κύρια επιχειρήματα
   Ο προσφεύγων-ενάγων, υπάλληλος με βαθμό A5, κλιμάκιο 03, ζήτησε με ηλεκτρονικό ταχυδρομείο της 1ης Αυγούστου 2003, τρεις μήνες πριν το πέρας της αδείας του για προσωπικούς λόγους (CCP), την οποία είχε λάβει για το διάστημα από 1ης Οκτωβρίου 2002 μέχρι 31ης Οκτωβρίου 2003, να μην παραταθεί η CCP. Στις 24 Νοεμβρίου 2006, υπέβαλε αίτηση προς την ΑΔΑ ζητώντας, αφενός, την επανένταξή του στην πρώτη κενή θέση που αντιστοιχεί στον βαθμό του και, αφετέρου, αποζημίωση για τη ζημία που υπέστη λόγω της οφειλόμενης σε σφάλματα της Επιτροπής μη επανεντάξεώς του, εφόσον η επανένταξή του κατέστη δυνατή μόνον από 16ης Σεπτεμβρίου 2007 σε θέση διοικητικού υπαλλήλου.
   Προς στήριξη της προσφυγής του, ο προσφεύγων-ενάγων προβάλλει ιδίως παράβαση του άρθρου 40 του ΚΥΚ, των άρθρων 4 και επόμενα της αποφάσεως της Επιτροπής της 5ης Σεπτεμβρίου 1988, τα οποία είχαν εφαρμογή κατά το πέρας της αδείας του και του άρθρου 8 της νέας αποφάσεως της Επιτροπής, της 28ης Απριλίου 2004, σχετικής με τη CCP η οποία άρχισε να ισχύει την 1η Μαΐου 2004.
   Ο προσφεύγων-ενάγων προβάλλει, επιπλέον, ότι η απόφαση της Επιτροπής περί μη επανεντάξεώς του στερείται αιτιολογίας.
   Ο προσφεύγων-ενάγων προβάλλει ιδίως ότι η επανάληψη των σφαλμάτων αυτών λόγω των οποίων υπέστη σημαντική ζημία συνιστά ηθική παρενόχληση υπό την έννοια του άρθρου 12α του ΚΥΚ.
   Ο προσφεύγων-ενάγων ισχυρίζεται, τέλος, ότι η Επιτροπή δεν έλαβε υπόψη της το άρθρο 40, παράγραφος 4, του ΚΥΚ, και παραβίασε έτσι την αρχή της χρηστής διοικήσεως.